## Montes critica l’odi i la xenofòbia que destil·len els discursos contra el turisme

*** La consellera d’Innovació, Indústria, Comerç i Turisme ha participat en l’obertura de la jornada ‘Turisme som tots’ organitzada per la CEV en col·laboració amb la Generalitat
* Destaca que l’activitat turística “no es pot enfocar com un acte delictiu contra les destinacions”**

La consellera d’Innovació, Indústria, Comerç i Turisme, Nuria Montes, ha participat en la inauguració institucional de la jornada ‘Turisme som tots’, a on ha criticat “l’odi i la xenofòbia que destil·len els discursos contra el turisme”.

La consellera ha assegurat que a la Comunitat Valenciana “no tenim cap problema de turismofòbia”, i ha reivindicat l’activitat del sector turístic i ha destacat que “suposa el 16 % del nostre PIB”.

Per a Nuria Montes, “la turismofòbia és un debat dirigit des de posicions polítiques xenòfobes”, ja que, segons ha explicat, “la xenofòbia és rebutjar el que és diferent, i en este cas és criminalitzar les persones que venen a visitar-nos”.

En este sentit, ha remarcat que l’activitat turística “no es pot enfocar com un acte delictiu contra les destinacions, ni tampoc limitar-se al gaudi d’uns pocs elegits, amb discursos que, a més de xenòfobs, tenen caires classistes”.

Montes també ha defés que el turisme “és una cosa que ens unix, ens enriquix, ens ompli de cultura i ens obri un món d’oportunitats”, i ha afirmat que “si no existira el turisme, el món exterior seria més llunyà, perquè no existirien els vols ni les connexions i les nostres possibilitats de compartir i conviure serien molt més difícils, i això ens fa més pobres econòmicament i socialment”.

La consellera ha subratllat que “jo també soc turista, com ho som tots en algun moment de la nostra vida”, i per això ha qualificat d’“absurd” el discurs turismofòbic en una societat en la qual “viatjar i gaudir del nostre temps d’oci és un dret que, a més, tots prioritzem”.

En la seua intervenció, la titular de Turisme també ha recordat que amb campanyes com ‘Jo també soc turista’, impulsada per Hosbec, amb la col·laboració de Turisme Comunitat Valenciana i el Patronat de Turisme Costa Blanca, “reivindiquem l’hospitalitat de la indústria turística de la Comunitat Valenciana”.

Cal destacar que la jornada ‘Turisme som tots’ està organitzada per la Confederació Empresarial de la Comunitat Valenciana (CEV) en col·laboració amb la Generalitat, i ha reunit este divendres els diferents actors del sector turístic.

Fecha: 13/09/2024